b"\n_START_ARTICLE_\nArditi\n_START_SECTION_\nOzadje ustanovitve\n_START_PARAGRAPH_\n\xc5\xa0e preden je Italija vstopila v prvo svetovno vojno, je bil v vsakem pehotnemu polku in alpinskem bataljonmu ustanovljen posebni vod t. i. Esploratorov (dobesedno Raziskovalci), izvidni\xc5\xa1kih juri\xc5\xa1nikov, kateri bi delovali za sovra\xc5\xbenikovimi linijami. \xc4\x8ceta je imela 4 \xc4\x8dastnike in med 80-90 vojakov, pri \xc4\x8demer je bila opremljena s kolesi in mulami za transport. Esploratori so nosili navadno pehotno uniformo, pri \xc4\x8demer pa so imeli na levem rokavu na\xc5\xa1ito \xc5\xa1esterokrako zvezdo. Predpis za ustanovitev takih enot (ki veljajo za prve predhodnike arditov), je bil izdan 30. junija 1914, zaradi \xc4\x8desar se zadnjo nedeljo v juliju proslavlja ustanovitev arditov. Na podlagi predpisa so ustanovili tudi \xc5\xa1olski center v Sdricci di Manzano._NEWLINE_Potem ko se je na so\xc5\xa1ki fronti vzpostavila dokaj stalna frontna \xc4\x8drta, se je izkazalo, da Esploratori niso ve\xc4\x8d primerni za tako vrsto bojevanja, saj se pokazala potreba po posebnih enotah, ki bi bile izurjene in opremljene za napade na utrjene polo\xc5\xbeaje. Posledi\xc4\x8dno so ustanovili t. i. \xc4\x8cete smrti (uradno imenovane \xc4\x8cete za rezanje \xc5\xbeice), ki so bile sestavljene iz pehotnih in in\xc5\xbeenirskih vojakov; vojaki so bili usposobljeni za uni\xc4\x8denje sovra\xc5\xbenikovih \xc5\xbei\xc4\x8dnih ovir (ali s pomo\xc4\x8djo kle\xc5\xa1\xc4\x8d ali pa s pomo\xc4\x8djo eksploziva), s \xc4\x8dimer bi omogo\xc4\x8dili napad navadne pehote.  Pripadniki teh \xc4\x8det so bili posebej opremljeni z oklepom in \xc4\x8deladami Farina. Zaradi neprimerne oz. nestrokovne uporabe eksploziva pa je veliko pripadnikov \xc4\x8det umrlo brez potrebe. Konec junija 1916 pa so ugotovili, da so imajo te enote prevelike \xc5\xbertve za malo dose\xc5\xbekov in so se tako odlo\xc4\x8dili, da bodo uni\xc4\x8denje bode\xc4\x8de \xc5\xbeice prepustili minometnemu ognju. _NEWLINE_Junija 1915 je Vrhovno poveljstvo (Commando Supremo) dovolilo delovanje prostovoljnih enot, ki so bili organizirani po principu esploratov. Med najbolj znanimi enotami je bila Prostovoljna esploratorska \xc4\x8deta Baseggio (Compagnia Esploratori Volontari Baseggio), katere poveljnik stotnik Cristoforo Baseggio je razvil gverilsko taktiko, katero so pozneje uporabili tudi arditi; posledi\xc4\x8dno se je po vojni sam razglasil za o\xc4\x8deta arditov. Ti prostovoljci bi tako morali neposredno napasti, zavzeti in nato do prihoda okrepitev dr\xc5\xbeati sovra\xc5\xbenikove polo\xc5\xbeaje; njihova taktika je bila slede\xc4\x8da: neposredno po kon\xc4\x8danju artilerijske predpriprave bi arditi planili iz svojih polo\xc5\xbeajev in posku\xc5\xa1ali dose\xc4\x8di sovra\xc5\xbenikove polo\xc5\xbeaje, \xc5\xa1e preden bi jih zasedli vojaki (ki so se pred artilerijo umaknili v kaverne oz. zakloni\xc5\xa1\xc4\x8da). Po zavzetju polo\xc5\xbeajev bi se poslu\xc5\xbeili zajete oboro\xc5\xbeitve (oz. oro\xc5\xbeja, ki bi jih s seboj prinesli zadnja arditska okrepitev) in nato obdr\xc5\xbeali polo\xc5\xbeaje do prihoda redne pehote (kar pa je lahko trajalo tudi do 24 ur). Taktika se je izkazala za dokaj uspe\xc5\xa1no, pri \xc4\x8demer so arditi utrpeli tudi visoke izgube. _NEWLINE_15. julija 1915 je Vrhovno poveljstvo izdalo tudi ukaz, s katerimi so arditi dobili tudi poseben status ter oznake, a hkrati niso ustanovili novih enot. Arditska oznaka je bila pri\xc5\xa1ita na lev rokav klasi\xc4\x8dne uniforme, pri \xc4\x8demer je imela kraljevi monogram VE (za kralja Vittoria Emanuela) in bila namenjena za Militare ardito (drznega vojaka); to je tudi prva uporaba besede, katera je poznala pozneje oznaka za celotno specializacijo pehote.\n_START_SECTION_\nUstanovitev arditov\n_START_PARAGRAPH_\nNovembra 1916 je Giuseppe A. Bassi predlagal ustanovitev posebnih enot brzostrelcev znotraj 48. pehotne divizije; njegov poveljnik generalmajor Francesco Saverio Grazioli mu je ukazal ustanovitev eksperimentalnega voda. Marca 1917 je Vrhovno poveljstvo razposlalo okro\xc5\xbenico, v kateri so predstavili sestavo avstro-ogrskih juri\xc5\xa1nih enot. Bassijev vod se je izkazal 14. maja 1917 med napadom na Goro sv. Marka. Bassi je bil povi\xc5\xa1an v majorja in dobil dovoljenje za ustanovitev celotne \xc4\x8dete, kjer bi lahko razvil svoje ideje.   _NEWLINE_26. junija istega leta je bil izdan ukaz o ustanovitvi novih specialnih enot - t. i. Reparti d'assalto (dobesedno Juri\xc5\xa1ne enote) znotraj vsake armade,, a je bila njihova ustanovitev zavrta zaradi prerekanj glede opreme in usposabljanja. Edino 2. armada je 10. julija ustanovila arditsko \xc5\xa1olo (v Sdricci) in lastno arditsko enoto. Bassi, ki je vmes napredoval v podpolkovnika, je zasnoval nov znak arditov ter tudi celotno novo bojno uniformo. Vrhovno poveljstvo je odobrilo nov znak, a zavrnilo uniformo reko\xc4\x8d, da preve\xc4\x8d spominja na civilno obleko. \xc5\xa0ele potem, ko je 29. julija 1917, ko je kralj Vittorio Emanuele obiskal arditsko \xc5\xa1olo, je Vrhovno poveljstvo odobrilo Bassijevo uniformo in vse druge Bassijeve zahteve glede opreme in oboro\xc5\xbeitve.\n_START_SECTION_\nZadnje akcije in razpustitev\n_START_PARAGRAPH_\nMed bitko na reki Piava so arditi preplavali samo reko in samo z no\xc5\xbei napadli avstro-ogrsko-nem\xc5\xa1ke polo\xc5\xbeaje na drugem bregu; posledi\xc4\x8dno so dobili vzdevek Caimani del Piave (Kajmani Piave). 10. junija 1918 je bila ustanovljena Divizija A pod poveljstvom generalmajorja Ottavia Zoppija in hkrati tudi Juri\xc5\xa1ni korpus; v sestavi korpusa je bila \xc5\xa1e 6. (\xc4\x8de\xc5\xa1ka) divizija. Kljub temu da se novoustanovljena divizija in korpus nista odrezala v bojih junija 1918, pa je Vrhovno poveljstvo nadaljevalo z oblikovanjem korpusa, pri \xc4\x8demer so \xc4\x8de\xc5\xa1ko divizijo zamenjali s 2. juri\xc5\xa1no divizijo. _NEWLINE_Do \xc4\x8dude\xc5\xbea pri Kobaridu so Italijani vzpostavili 27 teh enot (ki so bile v mo\xc4\x8di bataljona) s skupaj okoli 18.000 pripadnikov, a le nekatere so dejansko bile uporabljene v boju. Decembra 1918 so pri\xc4\x8deli z demobilizacijo: 25. januarja 1919 so razpustili vse samostojne in rezervne arditske enote, pri \xc4\x8demer so mo\xc5\xa1tvo premestili v obe juri\xc5\xa1ni diviziji. Marca in julija 1919 so razpustili arditski enoti v Franciji, medtem ko so 25. februarja istega leta 2. juri\xc5\xa1no divizijo razpustili in marca istega leta poslali 1. juri\xc5\xa1no divizijo v Libijo. Maja 1919 je bil ustanovljen tudi In\xc5\xa1pektorat juri\xc5\xa1nih enot, kateri je bil zadol\xc5\xbeen za ustanovitev teritorialnih arditskih enot; slednje naj bi bile ustanovljene iz demobiliziranih arditov. A \xc5\xbee marca 1920 so razpustili tudi te teritorialne enote. Junija se je v Italijo vrnila 1. juri\xc5\xa1na divizija; sprva v pokrajino Emilia, nato pa se je vrnila na vzhodno italijansko mejo. Tu so \xc5\xa1tevilni arditi 12. septembra 1919 sodelovali pri pohodu na Reko._NEWLINE_10. januarja 1920 so razpustili tudi 1. juri\xc5\xa1no divizijo in isto\xc4\x8dasno ustanovili Juri\xc5\xa1ni polk, ki naj bi nadaljeval arditsko tradicijo. Polk se je med junijem in septembrom istega leta udele\xc5\xbeil bojev za Albanijo, nato pa je bil decembra istega leta razpu\xc5\xa1\xc4\x8den; s tem so bile dokon\xc4\x8dno razpu\xc5\xa1\xc4\x8dene vse arditske enote.\n_START_SECTION_\nPo letu 1920\n_START_PARAGRAPH_\nArditsko tradicijo je ohranjala Zdru\xc5\xbeenje italijanskih arditov, katerga je 1. januarja 1919 ustanovil Mario Carli. Kmalu pa so se arditi iz zdru\xc5\xbeenja pri\xc4\x8deli vse bolj zapletati v politi\xc4\x8dne boje; tako so varovali vhod v Mussolinijev \xc4\x8dasopis Il Popolo d'Italia in 23. marca 1919 so \xc5\xa1tevilni sodelovali pri ustanovitvi Fasci di Combattimento. 15. aprila istega leta pa je skupina 40 arditov napadla skupino stavkajo\xc4\x8dih socialistov v centru Milana, pri \xc4\x8demer so tudi po\xc5\xbegali stavbo socialisti\xc4\x8dnega \xc4\x8dasopisa L'Avanti! Fa\xc5\xa1isti so pozneje ustanovili Nacionalno zdru\xc5\xbeenje italijanskih arditov (ANAI); ko pa se je to posku\xc5\xa1alo izogniti fa\xc5\xa1isti\xc4\x8dnemu nadzoru, pa je Mussolini 28. oktobra 1922 ustanovil \xc5\xa1e Federacijo italijanskih arditov (FNAI), ki je pozneje prevzela organizacijo ANAI. Tisti arditi, ki pa so bili socialisti\xc4\x8dnega oz. anarhisti\xc4\x8dnega nazora, pa so leta 1921 ustanovili ljudske ardite (Arditi del Popolo), ki pa je bilo aktivno le slabe \xc5\xa1tiri mesece."